Imtella' Lulju 15, 2021 - Aġġornata 15 Ta' Lulju, 2021 8:23pm Diżastru naturali kawża ta' għargħar li qed ikaxkar kulma jsib quddiemu f'partijiet sħaħ tat-Tramuntana tal-Ġermanja. 'Il fuq minn 50 persuna ġew ikkonfermati mejta u ħafna oħra għadhom mitlufa bl-agħar milquta huma l-istati ta' Rhineland-Palatinate u North Rhine-Westphalia fejn djar u karozzi spiċċaw imkaxkra bl-ilmijiet. Fil-pajjiż ġar il-Belġju mietu wkoll s'issa disa' persuni u l-Olanda qed tħoss ukoll id-diżastru tal-għargħar. L-għargħar huwa kawża ta' xita rekord li niżlet fuq partijiet tat-Tramuntana tal-Ewropa u wasslet ukoll biex ifuru xmajjar ewlenin li jgħaddu minn diversi pajjiżi f'din il-parti tal-Ewropa. Il-kanċillier tal-Ġermanja Angela Merkel, li preżentament tinsab fuq żjara fl-Istati Uniti biex tiltaqa' mal-President Amerikan Joe Biden qalet li din il-katastrofi naturali ħasdet lill-pajjiż bl-awtoritajiet qed jaħdmu bla heda biex jassistu lil min hu milqut. Ikkonfermat li iżjed nies jistgħu jkunu mejta taħt it-terrapien u l-ħerba li ħallew warajhom l-għargħar. Qalet li numru ta' skejjel kellhom jingħalqu filwaqt li t-trasport fit-toroq u anke tal-ferrovija kellu jieqaf f'għadd ta' bliet Ġermaniżi.